จุฬาฯ ชี้รับมือ ซึนามิ ต้องมีแม่งาน
ประชาไท20 ม.ค.48 ปัญหาการหาวิธีบรรเทาความรุนแรงและการเตือนภัยจากคลื่นซึนามิในตอนนี้ คือ ขาดการประสานงาน ไม่มีคนที่มองภาพการบริหารเชิงนโยบายและการบริหารแบบยั่งยืนควบคู่กัน การหาทางรับมือคลื่นยักษ์ไม่ใช่แค่งบประมาณที่จะแก้ไขปัญหาได้ แต่ต้องการแม่งานที่มองภาพรวมการจัดการ ผศ.สมบัติ อยู่เมือง ภาควิชาธรณีวิทยา จุฬาลงกรณ์มหาวิทยาลัยกล่าวในงานสัมมนาจัดโดยภาควิชาภูมิศาสตร์ คณะสังคมศาสตร์มหาวิทยาลัย เกษตรศาสตร์ ผศ.สมบัติกล่าวว่าการที่ภาครัฐทุ่มเทงบประมาณมากมายในการฟื้นฟูชายฝั่งและพื้นที่ซึ่งได้รับผลกระทบจากคลื่นโดยไม่มีข้อมูลเชิงกายภาพในพื้นที่และข้อมูลความเป็นไปได้ของพื้นที่ที่จะได้รับความเสียหายหากเกิดคลื่นยักษ์อีกครั้งมาประกอบการวิเคราะห์ เป็นการแก้ไขปัญหาอย่างไม่ยั่งยืน ผศ.สมบัติ กล่าวต่อว่า การประยุกต์ใช้ ระบบสารสนเทศภูมิศาสตร์ หรือ Geographic Informa tion System (GIS) และข้อมูล (Remote Sensing) จัดการทรัพยากรธรรมชาติและป้องกันพิบัติภัยธรรมชาติ เป็นการทำงานกับข้อมูลในเชิงพื้นที่ด้วยระบบคอมพิวเตอร์ใช้กำหนดข้อมูลและสารสนเทศที่สัมพันธ์กับตำแหน่งในเชิงพื้นที่ เช่น ที่อยู่ บ้านเลขที่ อีกทั้งยังสัมพันธ์กับตำแหน่งในแผนที่ ตำแหน่ง เส้นรุ้ง เส้นแวง ข้อมูลใน GIS เป็นข้อมูลเชิงพื้นที่ (Spatial Data) แสดงในรูปของภาพ แผนที่ เชื่อมโยงกับข้อมูลเชิงบรรยาย (Attribute Data) หรือฐานข้อมูล (Database) การที่เชื่อมโยงข้อมูลทั้งสองประเภทเข้าด้วยกันทำให้ผู้ใช้สามารถแสดงข้อมูลได้พร้อมกัน โดยมีค่าพิกัดที่แน่นอน ข้อมูลที่ปรากฏบนแผนที่ จึงทำให้สามารถนำมาวิเคราะห์ สื่อความหมายและใช้งานได้ง่าย ผศ.สมบัติกล่าว ผศ.สมบัติกล่าวอีกว่า GIS เป็นเครื่องมือในการทำระบบข้อมูลมาประมวลผลวิเคราะห์ และนำไปสู่การวางแผนในพื้นที่ซึ่งเกิดการเปลี่ยนแปลง การพัฒนาด้านนี้จึงต้องคำนึงถึงข้อมูลที่เอาประกอบ แต่ในขณะนี้ข้อมูลที่ได้รับยังไม่ครอบคลุม จึงต้องค่อยเป็นค่อยไป เพราะความรีบร้อนอาจนำมาซึ่งความผิดพลาดในเรื่องที่ไม่ควรผิดพลาดได้ เราจะทำหน้าที่ของเรา เราจะบอกข้อมูลในทางวิชาการและเผยแพร่ข้อมูลให้สาธารณะมากที่สุด การทำงานด้านการจัดการทรัพยากรธรรมชาติและป้องกันพิบัติภัยทางธรรมชาติในส่วนภาครัฐต้องทำทั้งด้านนโยบายและการจัดการอย่างยั่งยืนที่เป็นระบบตั้งแต่วันนี้ แต่ทั้งนี้เราไม่หนักใจในการทำงานเพราะนี่คือ หน้าที่ของนักวิชาการที่ต้องเผยแพร่ข้อมูล ผศ.สมบัติกล่าวในตอนท้าย 
ประชาไท 20 ม.ค.48 ปัญหาการหาวิธีบรรเทาความรุนแรงและการเตือนภัยจากคลื่นซึนามิในตอนนี้ คือ ขาดการประสานงาน ไม่มีคนที่มองภาพการบริหารเชิงนโยบายและการบริหารแบบยั่งยืนควบคู่กัน